TKN แจงกลุ่ม “พีระเดชาพันธ์” ขายหุ้นทำกำไร – บิ๊กล็อตโผล่อีก 1.99 ล้านหุ้น
TKN แจงกลุ่ม “พีระเดชาพันธ์” ขายหุ้นทำกำไร - บิ๊กล็อตโผล่อีก 1.99 ล้านหุ้น
26 ม.ค. 2564

นายจิระพงษ์ สันติภิรมย์กุล รองกรรมการผู้จัดการ บริษัท เถ้าแก่น้อย ฟู๊ดแอนด์มาร์เก็ตติ้ง จำกัด (มหาชน) หรือ TKN เปิดเผยว่า การขายหุ้นออกมาของครอบครัว พีระเดชาพันธ์ ซึ่งเป็นผู้ถือหุ้นใหญ่ TKN ระหว่างวันที่ 20-22 ม.ค.64 รวม 11.75 ล้านหุ้น หรือคิดเป็น 0.85% มูลค่าราว 138 ล้านบาท เป็นการทำรายการบนกระดานปกติในช่วงที่ราคาปรับตัวขึ้น ไม่ได้เป็นการขายหุ้นเพื่อเปิดทางให้พันธมิตรเข้ามาถือแต่อย่างใด
“เป็นการขายหุ้นบนกระดานปกติ ในช่วงที่ราคาปรับตัวขึ้นไป ซึ่งราคาที่ปรับตัวขึ้นในช่วงที่ผ่านมาน่าจะเป็นผลจากการที่เราจะมีการประชุมนักวิเคราะห์ในวันพฤหัสบดีที่ 21 ม.ค.64 ทำให้ราคาปรับขึ้นไปรอ และขึ้นไปสูงถึง 12 บาท/หุ้น เพื่อรอข่าวดีต่างๆ” นายจิระพงษ์ กล่าว
อย่างไรก็ตาม การขายหุ้นของครอบครัวพีระเดชาพันธ์ในครั้งนี้มีจำนวนรวมกันไม่ถึง 1% ของจำนวนหุ้นทั้งหมด โดยยังคงถือหุ้น TKN ในนามส่วนตัว และบริษัท พีระเดชาพันธ์ โฮลดิ้ง รวมกันเกือบ 60%
นอกจากนั้น วันนี้ยังพบรายการบิ๊กล็อตหุ้น TKN จำนวน 1,990,000 หุ้น เทรดที่ราคาเฉลี่ย 10.71 บาท คิดเป็นมูลค่าราว 21.30 ล้านบาท
 